Jørgen Hval

Jørgen Hval (født 8. februar 1911, død 24. september 1992) var en norsk fotball- og bandyspiller fra Mjøndalen. Han spilte for Mjøndalen Idrettsforening i klubbens storhetstid på 1930-tallet. Hval ble norgesmester i både fotball og bandy, samt landslagsspiller i fotball.  Karrieren hans var lang og strakte seg fra slutten av 1920-årene til etter frigjøringen.

 Fotball 
Hval ble norgesmester for Mjøndalen i 1933, 1934 og 1937. Han var dessuten tapende finalist i 1931, 1936 og 1938. Hval skåret i tre av finalene han spilte, best huskes det avgjørende målet i 1934-finalen. Like før slutt i andre ekstraomgang satte han inn et straffespark og sikret Mjøndalen deres andre strake mesterskap.

Hval debuterte på det norske landslaget i 1933 og spilte totalt 6 landskamper. Hans foretrukne posisjon var senterløper, men han kunne også spille på venstrekanten. Han hadde god teknikk og ble regnet som en lur og taktisk klok spiller.

 Bandy 
I bandy ble Hval norgesmester fire ganger: i 1930, 1937, 1940 og 1947. Lillebroren Kåre «Kjeksen» Hval var med på vinnerlaget i 1947. Jørgen Hval fikk ingen kamper på det norske landslaget, men han spilte én B-landskamp i 1940.

 Referanser 

 Eksterne lenker 


Kategori:Norske fotballspillere
Kategori:Norske landslagsspillere i fotball for herrer
Kategori:Fotballspillere for Mjøndalen IF
Kategori:Norske bandyspillere
Kategori:Personer fra Nedre Eiker kommune
Kategori:Norgesmestere i fotball
Kategori:Fødsler i 1911
Kategori:Dødsfall i 1992